
REFERAT

pentru emiterea unei hotărâri pentru modificarea Regulamentului de Organizare şi Funcţionare  a Direcţiei Poliţiei Locale Timişoara aprobat prin HCLMT nr. 441/2010
Prin HCLMT nr.441/2010, a fost înfiinţată Direcţia Poliţiei Locale Timişoara, instituţie de interes public local cu personalitate juridică aflată în subordinea Consiliului Local al Municipiului Timişoara.

Totodată, prin acelaşi act administrativ normativ a fost aprobat şi Regulamentul de Organizare şi Funcţionare a Direcţiei Poliţiei Locale Timişoara.

Potrivit Regulamentului, Direcţia Poliţiei Locale Timişoara s-a înfiinţat în scopul exercitării atribuţiilor privind apărarea drepturilor şi libertăţilor fundamentale ale persoanei, a proprietăţii private şi publice, prevenirea şi descoperirea infracţiunilor, în următoarele domenii:

    a) ordinea şi liniştea publică, precum şi paza bunurilor;

    b) circulaţia pe drumurile publice;

    c) disciplina în construcţii şi afişajul stradal;

    d) protecţia mediului;

    e) activitatea comercială;

    f) evidenţa persoanelor;

    g) alte domenii stabilite prin lege.

Prin Legea nr. 10/2012, s-a modificat Legea nr. 4/2008, respectiv art. 5, potrivit căruia organizatorul jocurilor sportive asigură măsurile de ordine şi siguranţă în interiorul arenelor sportive, prin încheierea de contracte de prestări servicii cu societăţi de pază şi protecţie sau cu poliţia locală.
Având în vedere modificările legislaţiei privind prevenirea şi combaterea violenţei cu ocazia competiţiilor şi jocurilor sportive, propunem modificarea art. 2 al Regulamentului de Organizare şi Funcţionare a Direcţiei Poliţiei Locale Timişoara în sensul introducerii unui nou aliniat, respectiv alin. 3, care va avea următorul conţinut:
„(3) Poliţia Locală poate asigura cu titlu gratuit serviciile de ordine şi siguranţă prevăzute de art. 14 din Legea nr. 4/2008, cu prilejul organizării competițiilor sau jocurilor sportive în incinta sau pe arenele sportive din Municipiul Timişoara, la solicitarea cluburilor sau asociațiilor sportive finanțate de Consiliul Local  pe baza planurilor de acțiune întocmite în acest sens.”

